তুরস্কের প্রেসিডেন্ট বলেছেন কোবানী শহরের নিয়ন্ত্রণের জন্য যে কুর্দী বাহিনী লড়ছে, তুরস্ক তাদের অস্ত্র দেবে না 
রবিবার সকালে ওই শহরে চরমপন্থীদের গোলা বর্ষণ সংক্ষিপ্ত সময়ের জন্য কিছুটা স্থিমিত হয়। ভয়েস অফ আমেরিকার সংবাদদাতা স্কট বব সীমান্তের ওপারে তুরস্ক থেকে পাঠানো রিপোর্টে জানিয়েছেন দুপুরের দিকে মর্টার ও গোলাবর্ষণ বৃদ্ধি পায়। কিছু গোলা এসে পড়ে কোবানীর পশ্চিমাঞ্চলে এবং তুরস্কের সঙ্গে সীমান্ত পারাপারের কাছে।
তুরস্ক বলেছে কোবানী শহরের নিয়ন্ত্রণের জন্য যে কুর্দী বাহিনী ইসলামিক স্টেট যোদ্ধাদের বিরুদ্ধে লড়ছে, তুরস্ক তাদের অস্ত্র দেবে না। তুরস্কের প্রেসিডেন্ট রেচেপ তাইয়েপ এর্দোয়ান, রবিবার বলেছেন কুর্দী বাহিনী, যারা লড়ছে তারা কুর্দীস্তান ওয়ার্কার্স পার্টির সমতুল্য। ওই দল ৩০ বছর ধরে তুরস্কে স্বশাসনের জন্য স্বসস্ত্র অভিযান চালাচ্ছে। তুরস্ক এবং যুক্তরাষ্ট্র কুর্দীস্তান ওয়ার্কার্স পার্টিকে সন্ত্রাসী গ্রুপ হিসেবে বিবেচনা করে। যুক্তরাষ্ট্রের কর্মকর্তারা বলেছেন গত রাতে কোয়ালিশনের জেট জঙ্গী বিমান বহর সিরিযায় ইসলামিক স্টেট লক্ষ্যস্থলের উপর ৮ বার বিমান হামলা চালায়। ওদিকে গুরুত্বপূর্ণ সীমান্ত শহর কোবানীর নিয়ন্ত্রণ নেওয়ার জন্য লড়াই অব্যাহত রয়েছে। রবিবার সকালে ওই শহরে চরমপন্থীদের গোলা বর্ষণ সংক্ষিপ্ত সময়ের জন্য কিছুটা স্থিমিত হয়। ভয়েস অফ আমেরিকার সংবাদদাতা স্কট বব সীমান্তের ওপারে তুরস্ক থেকে পাঠানো রিপোর্টে জানিয়েছেন দুপুরের দিকে মর্টার ও গোলাবর্ষণ বৃদ্ধি পায়। কিছু গোলা এসে পড়ে কোবানীর পশ্চিমাঞ্চলে এবং তুরস্কের সঙ্গে সীমান্ত পারাপারের কাছে। কুর্দী সূত্রে সংবাদদাতা জানতে পেরেছেন যে কোবানীর পরিস্থিতি কিছুটা ভালোর দিকে এবং তারা আশেপাশের কিছু গ্রামের নিয়ন্ত্রণ নিতে পেরেছে। ইসলামিক স্টেট চরমপন্থীরা ওই শহরের নিয়ন্ত্রণ নেওয়ার জন্য এক মাস ধরে কূর্দী যোদ্ধাদের সঙ্গে লড়ছে।